
הכנסת העשרים
מושב שני
<פרוטוקול מס' 459>
מישיבת ועדת הכספים
יום ראשון, ט"ו באלול התשע"ו (18 בספטמבר 2016), שעה 11:00
<סדר היום:>
<שינויים בתקציב לשנת 2016>
נכחו:

<חברי הוועדה:> 
משה גפני – היו"ר
מיקי לוי

בצלאל סמוטריץ'

רחל עזריה

חברי הכנסת:
נורית קורן
סתיו שפיר
<מוזמנים:> 
	עידו סופר
	–
	רפרנט תעשייה ומסחר, משרד האוצר

	מתן יגל
	–
	רפרנט ביטחון, משרד האוצר

	יובל טלר
	–
	אגף התקציבים, משרד האוצר

	שירה דימניק
	–
	רפרנטית, משרד האוצר

	דניאל מלצר
	–
	אגף תקציבים, משרד האוצר

	שניר ניב
	–
	רפרנט אנרגיה, משרד האוצר

	אלי מורגנשטרן
	–
	רפרנט תחבורה, משרד האוצר

	עידן הרשקוביץ
	–
	תקציבן מינהל התכנון, משרד האוצר

	עמיחי דוד
	–
	אגף תקציבים, משרד האוצר

	רותם פאר
	–
	אגף תקציבים, משרד האוצר

	הראל שליסל
	–
	רפרנט תחבורה ציבורית, משרד האוצר

	סיגל לקס
	–
	רמ"ד שקיפות ובקרה את"ק, משרד הביטחון

	אלון בדש
	–
	רע"ן תקציבי אג"ם, משרד הביטחון

	שיר טפירו
	–
	רמ"ד שקיפות ובקרה, את"ק, משרד הביטחון

	יוסי שבת
	–
	מנהל אגף בכיר מימון ותקציבים, משרד הבינוי והשיכון

	כרמית יאול
	–
	מנהלת תחום תקציב ומכרזים, משרד הבינוי והשיכון

	מיכאל מרש
	–
	סגן מנהל אגף בכיר חירום, בטחון וסייברים, משרד הבינוי והשיכון

	צור דולב
	–
	תקציבן, משרד הרווחה והשירותים החברתיים

	טליה כהן
	–
	מנהלת אגף תקציבי פיתוח, משרד התחבורה והבטיחות בדרכים

	איתן טי
	–
	מנהל תחום תקציבי פיתוח, משרד התחבורה והבטיחות בדרכים

	איתן גולדפלם
	–
	ר' חטיבת תקציבים, המשרד לביטחון פנים

	סיון כפיר
	–
	מנהלת תחום תקציבי משטרה, המשרד לביטחון פנים

	דרור סורוקה
	–
	מנהל אגף בכיר תכנון מדיניות ותקצוב, המשרד לפיתוח הנגב והגליל

	דוד נחום
	–
	תקציבן, המשרד לשירותי דת

	חנן פריצקי
	–
	מנהל אגף תקציבים, משרד הרווחה


לרשימת השדלנים שנכחו בדיון – ראו בקישור זה.
<ייעוץ משפטי: >
שלומית ארליך
<מנהל/ת הוועדה:>
טמיר כהן
<רישום פרלמנטרי:>
יפעת קדם
<שינויים בתקציב לשנת 2016>
<היו"ר משה גפני:>
שינויים בתקציב לשנת 2016. פנייה לוועדה 84-88 - תקציב הביטחון.
<מתן יגל:>
הפנייה נועדה להעברת סכום של 2 מיליארד 110 מיליוני שקלים במימון לסעיף 15, וכן להגדיל את ההרשאה להתחייב בגובה של 2 מיליארד 678 מיליוני שקלים. כל השימושים יוסברו בוועדה המשותפת. 

<היו"ר משה גפני:>
את מה שאסור לפרט תעבירו לוועדה המשותפת. אני מבקש לפרט את מה שאפשר לפרט. 
<אלון בדש:>
התוספת שנדרשת בהרשאה ובתקציב היא אל מול הסיכום התקציבי. אבן הדרך נסגרה בתאריך ה-4.5. 

<היו"ר משה גפני:>
מדובר על הסכם בין משרד האוצר למשרד הביטחון. נאלצתי לאשר את הסאגה הזאת בוועדת הכספים. צחי הנגבי, שהוא יושב ראש הוועדה המשותפת, ביקש ממני למלא את מקומו. התברר בישיבה שההסכם הוא הסכם שאפשר היה להראות לחברי הוועדה המשותפת אבל לא הראו, רק אני ראיתי אותו. זה היה הסכם בין משרד האוצר למשרד הביטחון. כולנו מייחלים שההסכם הזה יחזיק ויהיה תקף. הכסף הזה הוא חלק מההסכם, נכון? 

<אלון בדש:>
נכון. התקציב הזה הוא חלק מההסכם, הוא חלק מתכנית העבודה שצה"ל פועל על פיה. ההסכם הוא תחת ההבנה שבמידה והצבא ימלא את חלקו, אגף התקציבים במשרד האוצר אכן יעמיד את הכסף, אכן יעמוד בחלקו בסיכום. אין פה אירועים או שימושים שלא הוצגו בוועדת החוץ וביטחון ובוועדה המשותפת. לאחר שאומץ התקציב על ידי הקבינט ב-11.8, הוכנה חבילת חקיקה. החקיקה אמורה לבוא לוועדות הכנסת השונות, חלקן לפי נושא. יש נושא של כוח אדם. יש פה אירועים של שינויים מבניים בתקציב הביטחון, ברישום. יש אירוע של הגמלאות. האירוע של השיקום, איך הנושא הזה יטופל, כל המנגנון יוצג בחקיקה. הצבא עובד לפי ווליום שהכסף הזה אמור להגיע אליו. כרגע אנחנו מבקשים חלק מהתקציב, לא את כל התקציב, כי עוד לא הסתיימו הליכי החקיקה, עוד לא הסתיימה השנה. אנחנו מניחים שעם תום החקיקה, שזה משהו שלא תלוי בנו, תושלם יתרת התקציב. למרות כל הסאגה שהייתה אם כן או לא יציגו את הסיכום התקציבי, הסיכום התקציבי הונח כולו ללא צנזורה אצל יושב-ראש הוועדה המשותפת. בניגוד לאותו לילה של סוף שנת תקציב 2015 שרק אתה ראית את הסיכום, כל הח"כים של הוועדה המשותפת מכירים את הסיכום. אנחנו במקום אחר מבחינת הסיכום התקציבי.

<סתיו שפיר (המחנה הציוני):>
מאיפה הסכומים האלה נלקחים?
<מתן יגל:>
סכום של כ-2 מיליארד שקלים מגיע מתשלומי ריבית וגמלאות. במהלך בניית התקציב לשנים 2015,2016, נבנו סכומים שאנחנו עתידים לשלם בגין ריביות ובגין גמלאות. בעבודה משותפת עם החשב הכללי נעשה עדכון מחדש כך שהתפנה מקור של כ-1.7 מיליארד שקל מהוצאות הריבית, ועוד כ- 300 מיליון שקל ממנהלת הגמלאות. 

<סתיו שפיר (המחנה הציוני):>
יש פה קיצוץ מחוק חיילים משוחררים.
<מתן יגל:>
בנוסף, יש 138 מיליון ש"ח שהגיעו מסעיף 46 - חיילים משוחררים. החיילים מקבלים פיקדון שהם יכולים למשוך לאורך 5 שנים. אנחנו מבצעים יחד עם היחידה להכוונת חיילים משוחררים הערכה כל שנה כמה ימשכו. הביצועים בפועל היו יותר נמוכים, על כן אנחנו מושכים חלק מהסכום שתוקצב ביתר. חשוב לי להבהיר, שום זכות לא נפגעת כתוצאה ממשיכת הכספים האלה, זה פשוט עדכון של הערכה שבוצעה בתחילת השנה.
<סתיו שפיר (המחנה הציוני):>
אתם בטוחים בזה בוודאות? יש פה מישהו מהקרן שיכול להסביר את זה, שיכול לאשר את זה?
<מתן יגל:>
אין פה מישהו מהקרן. כל הסכומים האלה הם לפי חוק.
<סתיו שפיר (המחנה הציוני):>
אני מכירה את חוק התקציב. זה אומר שכשהכנסת מצביעה על תקציב, הממשלה עומדת בתקציב לאורך השנה. אין פה סכנה שיגיעו חיילים שיבואו למשוך את הפיקדון שלהם ולא יהיה להם כסף? 

<מתן יגל:>
לא קיימת סכנה כזאת.
<סתיו שפיר (המחנה הציוני):>
יש מספיק כספים לכל מי שמשתחרר?

<מתן יגל:>
כן. 

<מיקי לוי (יש עתיד):>
אתה אומר שב-2015 נוצר עודף, נכון?

<מתן יגל:>
נכון.

<מיקי לוי (יש עתיד):>
גם ב-2014 היה אמור להיווצר עודף תקציבי, כי לקחו את המתכונות ואת המסגרת של אותן תבניות של 2014 והשיתו אותן על 2015. 
<מתן יגל:>
ב-2015,2016 בוצעו הערכות חדשות שמתבססות על זרם של חיילים. זה לאו דווקא לפי מה שהיה ב-2014. כל פעם מתבצעות בתקצוב של הסעיף הזה הערכות. 
<סתיו שפיר (המחנה הציוני):>
מתי הערכות מתבצעות?
<מתן יגל:>
בעת בניית התקציב.
<סתיו שפיר (המחנה הציוני):>
אז למה עכשיו באתם עם הערכה הזאת?

<מתן יגל:>
כי לקראת סוף השנה אנחנו לא רוצים שיישארו עודפים שלא ינוצלו, אנחנו מעדיפים להסיט את הכסף לשימושים.

<סתיו שפיר (המחנה הציוני):>
אבל את הערכה הזאת עשיתם לפני.

<מתן יגל:>
לפני ובמהלך התקופה.
<מיקי לוי (יש עתיד):>
בתוך המסגרות האלו יש כאלה שלא ניצלו את הכסף כי עברו 5 שנים?
<מתן יגל:>
יש כאלה. זה אחוז מאוד קטן.
<מיקי לוי (יש עתיד):>
על כמה כסף מדובר?

<מתן יגל:>
 מיליונים בודדים. ביחד עם היחידה להכוונת חיילים משוחררים אנחנו עושים מאמץ מאוד גדול להביא לזה שהחיילים ישתמשו בכסף הזה, זאת על ידי הגברת הפרסום והמודעות בקרב המשתחררים ובקרב אנשים שהשתחררו. הרצון הוא שזה יגיע לכל חייל וחיילת.

<מיקי לוי (יש עתיד):>
פרסומים זה נחמד, אבל אפשר לאתר חייל או חיילת שלא לקחו את הכסף שלהם מכל מיני סיבות. אפשר לעשות קצת יותר מפרסום.
<מתן יגל:>
אני חושב שעושים מאמץ מאוד גדול. אחוז החיילים והחיילות שלא מגיעים למשוך את הפיקדון לאחר 7 שנים הוא פחות מ-2% או אחוז. מדובר במספרים בשוליים. 

<סתיו שפיר (המחנה הציוני):>
מה הסיבות לכך?

<מיקי לוי (יש עתיד):>
האם ניתן להוסיף עוד שנתיים כדי שאותם חיילים יעשו שימוש בכסף המגיע להם?
<מתן יגל:>
אנחנו לא בטוחים שזאת הסיבה שבגללה החיילים לא מושכים והשנתיים זה מה שייתן את הפתרון.
<סתיו שפיר (המחנה הציוני):>
בדקתם מה הסיבה?
<מתן יגל:>
לא בדקנו.

<סתיו שפיר (המחנה הציוני):>
אתם לא עושים בדיקה של זה?

<מתן יגל:>
אני מאמין שהקרן עושה.
<סתיו שפיר (המחנה הציוני):>
לא יכולה להיות סיבה הגיונית לכך שחיילים לא ימשכו את הפיקדון.
<מתן יגל:>
יכולות להיות סיבות שונות. אפשר להפנות שאילתא לקרן. 
<רחל עזריה (כולנו):>
יש לכם רעיון איך אפשר למצוא את אותם חיילים שלא מושכים את דמי הפיקדון? 

<היו"ר משה גפני:>
נזמין את הקרן.  מי בעד אישור פניות 84-88, ירים את ידו? מי נגד, מי נמנע?
הצבעה

בעד – 4 

נגד – 1  

נמנעים – אין 

פניות 84-88 אושרו.
<היו"ר משה גפני:>
פניות מספר 91-93.
<יובל טלר:>
לאור הקמת סעיף 22 בשנת 2016, העודפים המחויבים של כל התקציבים הקיימים בסעיף 22 הועברו לסעיפים שבהם הם נוצרו. בפניות קודמות שנדונו על שולחן הוועדה, אושרה העברה תקציבית של 80% מהעודפים המחויבים בתקציב המשרד לשירותי דת - הרבנות הראשית בסעיף 04, ותקציבי בתי הדין הרבניים בסעיף 08. הפנייה הזאת היא פנייה שנועדה להעברת הסעיפים מהסעיפים בהם הם נוצרו לסעיפים שבהם הם משומשים בשנת 2016.  

<היו"ר משה גפני:>
מי בעד פניות 91 עד 93, ירים את ידו? מי נגד, מי נמנע?

הצבעה

בעד – 3
נגד – אין
נמנעים – אין 

פניות 91 עד 93 אושרו.
<סתיו שפיר (המחנה הציוני):>
אני מבקשת רביזיה.

<היו"ר משה גפני:>
פניות מספר 114 עד 116.

<עידו סופר:>
הפנייה נועדה לתקצוב המשרד לפיתוח הפריפריה, הנגב והגליל בסך של 185 מיליון שקל, וכן הקצאת 3 תקנים. כוח האדם  זה 180 מיליון ₪ שהינם מתוקף החלטת ממשלה מספר 631. המקור הוא מתקציב משרד הכלכלה בהתאם להחלטה.  

<דרור סורוקה:>
בהחלטת הממשלה 631 מנובמבר 2015 נקבע כי יוקצו למשרד במהלך 2016 300 מיליון שקלים בהרשאה להתחייב, ועוד 19 תקני כוח אדם. ההקצאות של התקנים ושל כוח האדם מתבצעים במהלך השנה על פי תכנית העבודה. במקרה הזה מוקצים 3 עובדים שתהליכי המכרז שלהם הסתיימו, ועוד 180 מיליון ₪ ליישום תכנית העבודה של המשרד שגובשה ונמצאת בתהליכי הפעלה.  
<סתיו שפיר (המחנה הציוני):>
זה כסף שאתם מתכוונים להעביר עוד השנה.
<דרור סורוקה:>
הכסף יחויב השנה באופן מלא. פרסמנו נוהל למוסדות ציבור ולרשויות בפריפריה החברתית- זה אומר מתנ"סים, אולמות ספורט, מגרשים, כל מוסדות הציבור למיניהם. יש לנו 22 רשויות שהגישו בקשות. זה נמצא בתהליכי בדיקה מתקדמים.
<מיקי לוי (יש עתיד):>
מה הם? אתם יכול להגיד לנו שמות?
<דרור סורוקה:>
לוד, רמלה, ירושלים, בני ברק, רכסים, טירת הכרמל. אנחנו מטפלים גם בשכונות. יש לנו בקשות של עיריית תל אביב לשכונות בדרום, יש לנו בקשה לשדרת חיפה, בקשה בבת ים.
<סתיו שפיר (המחנה הציוני):>
מה קורה עם התכנית לחיזוק הצפון?
<דרור סורוקה:>
עד כמה שאני מבין, זה נמצא בידיים של משרד האוצר, לא במשרד שלנו.
<סתיו שפיר (המחנה הציוני):>
למיטב הבנתי, שר האוצר, ראש הממשלה והשר שמכהן כראש משרדך הבטיחו לתושבי הצפון כבר מספר פעמים שהתכנית הזאת הולכת להתממש בתקציב הנוכחי. זה לא נמצא בתקציב. אתם מביאים לפה שורה של העברות, חלקן נשמעות מאוד מאוד חשובות, אבל התכנית המרכזית - - 
<היו"ר משה גפני:>
סתיו, זאת שאלה שאני מצטרף אליה. הוא לא יודע לענות עליה. 

<סתיו שפיר (המחנה הציוני):>
אולי משרד האוצר יוכלו לענות. מדובר בתכנית מרכזית שהתחייבתם עליה לפריפריה. 
<היו"ר משה גפני:>
אני אשאל את ראש הממשלה את השאלה הזאת.  

<סתיו שפיר (המחנה הציוני):>
אחרי שעשו את מסיבות העיתונאים אמרו שמקימים ועדה. 

<היו"ר משה גפני:>
זאת שאלה בדרג של השרים. מי בעד אישור פניות 114 עד 116, ירים את ידו? מי בעד, מי נמנע?
הצבעה
בעד – 3 

נגד – אין 

נמנעים – 2 

פניות 114 עד 116 אושרו.
<היו"ר משה גפני:>
פניות 68 עד 69.
<דניאל מלצר:>
הפנייה נועדה להעביר עודפים מחויבים בסך 66 מיליון שקלים של מינהל התכנון משנת 2015, 2016.
<היו"ר משה גפני:>
מינהל התכנון זה לא משרד האוצר?
<דניאל מלצר:>
כן.

<היו"ר משה גפני:>
למה משרד הפנים פה?

<דניאל מלצר:>
מינהל התכנון עבר בשנת 2015 ממשרד הפנים למשרד האוצר. העודפים ממשרד הפנים אושרו פה בוועדה. 

<היו"ר משה גפני:>
הבקשה היא להעביר את זה ממשרד הפנים למשרד האוצר?

<דניאל מלצר:>
כן.

<עידן הרשקוביץ:>
כבר קיבלנו אישור מוועדת הכספים, אבל הם הועברו לתקנות הישנות.

<מיקי לוי (יש עתיד):>
למה מיועד הכסף הזה, יש תכנון?
<עידן הרשקוביץ:>
יש תכנון. העודפים המחויבים שלנו משמשים לכל הפעילויות הרב שנתיות שאנחנו עושים, שזה תכניות מתאר, העסקת חברות מתכננות וכו'. חלק מזה זה כל מיני דברים שהתחייבנו עליהם בסוף שנה ולא הספקנו לשלם. 

<סתיו שפיר (המחנה הציוני):>
תעבירו לנו את רשימת ההתחייבויות שבגינן אתם מעבירים את זה עכשיו. 
<היו"ר משה גפני:>
מי בעד אישור פניות 68 עד 69, ירים את ידו? מי נגד, מי נמנע?
הצבעה

בעד –  3
נגד –  אין
נמנעים –  2
פניות 68 עד 69 אושרו.
<היו"ר משה גפני:>
מספר פנייה לוועדה 71.

<רותם פאר:>
הפנייה נועדה לביצוע השינויים הפנימיים הבאים: העברת 6 מיליוני שקלים לטובת תקצוב החלטת ממשלה 1561 מיום 15 ביוני 2016 – סיוע מיוחד לאזור יהודה ושומרון. במסגרת החלטת הממשלה הוחלט לתגבר פעילות בתחום הרווחה באזור יהודה ושומרון. 

<מיקי לוי (יש עתיד):>
למי זה מיועד?
<רותם פאר:>
לטובת חיזוק פעילות רווחה.
<מיקי לוי (יש עתיד):>
אני יכול להבין מה? כשנפלו פה טילים, לא נתנו כסף לתמיכה באזרחים שחטפו טילים. 

<בצלאל סמוטריץ':>
לא נתנו? לעוטף עזה לא נתנו?

<סתיו שפיר (המחנה הציוני):>
אלה פירורים שהם בלתי נתפסים בכמה הם קטנים ועלובים. במרכזי חוסן היינו צריכים להתחנן כל השנה כדי שיוסיפו פסיכיאטר למרכז בשדרות. אני העברתי אליכם פנייה לגבי חלוקת הכספים בקיץ הקודם לטובת שירותי רווחה ביהודה ושומרון. דובר אז על עובדים סוציאליים, על מרכזי חוסן, על דברים מהסוג הזה. לא קיבלתי עד היום תשובה. זה נשלח לפני 8 חודשים. 

<בצלאל סמוטריץ':>
אין החלטה מהקיץ שעבר.

<רותם פאר:>
לא קיבלתי את הפנייה.
<סתיו שפיר (המחנה הציוני):>
זה מאושר שקיבלתם את הפנייה. לא התקבלה על זה תשובה. להזכירכם, באחת מהפעמים האחרונות שהועברו כספים ליהודה ושומרון, איכשהו זה התגלגל לעמותות פוליטיות לצורכי תעמולה. 
<חנן פריצקי:>
אני לא יודע על מה את מדברת. אני לא מכיר החלטה ספציפית לגבי תוספת לנושא חוסן בנושא רווחה ליהודה ושומרון. יש החלטת ממשלה קודמת על "צוק איתן". מדובר בעיקר על אזור עוטף עזה והדרום. אני יודע שבזמנו ביקשת על זה הסברים. לגבי יהודה ושומרון, החלטת הממשלה היא מיוני 2016. אנחנו מתקצבים אותה עכשיו. זו ההחלטה. ההחלטה מדברת על תוספת של 6 מיליון שקל. חילקנו את זה בין כל הישובים. יש קריטריונים מסודרים לגבי מי מקבל, איך מקבל. 
<סתיו שפיר (המחנה הציוני):>
תעביר אותם.
<חנן פריצקי:>
עד שזה לא היה סגור לא זזנו סנטימטר. 

<סתיו שפיר (המחנה הציוני):>
זה מועבר דרך הרשויות המקומיות? 
<חנן פריצקי:>
רשויות מקומיות בלבד.

<סתיו שפיר (המחנה הציוני):>
למה זה מועבר לרשויות?  

<חנן פריצקי:>
אנחנו עובדים מול הרשויות המקומיות. כל שיטת הרווחה עובדת באמצעות הרשויות המקומיות. הן הזרוע הארוכה שלנו לטיפול. הרשות היא זאת שמבצעת את הפעילויות. הן מדווחות לנו אחר כך על הפעילויות שהן עושות. הכל עובר אצלנו. יש לי תקציבן בכל מחוז, הוא בודק את ההוצאה, הוא מוודא שההוצאה הלכה למטרות הרלוונטיות.
<סתיו שפיר (המחנה הציוני):>
איך אתם מוודאים שהכסף הזה מגיע לצרכים הרלוונטיים?
<חנן פריצקי:>
אנחנו מעבירים את זה לרשויות המקומיות. אנחנו מבקשים דיווחים פרטניים מכל רשות ורשות. יש לי תקציבן בכל מחוז ומחוז שבודק את ההוצאות עד רמת הקבלה הכי בודדת כדי לוודא שהכסף הגיע למטרתו. אנחנו מדברים על טיפולים פסיכולוגים, אנחנו מדברים על טיפולים בטראומה, אנחנו מדברים על דברים שלא יכולים להגיע לעמותות כאלו ואחרות, עד כמה שאנחנו יכולים לבדוק. אני חושב שאנחנו עושים בדיקה פלוס פלוס לגבי כל העניין הזה.  

<סתיו שפיר (המחנה הציוני):>
מהחשבת הכללית נמסר לי בפעם הקודמת שהם לא יכולים לבדוק. 

<היו"ר משה גפני:>
מי בעד פנייה 71, ירים את ידו? מי נגד, מי נמנע?
הצבעה

בעד – 3 

נגד – 1 

נמנע - אין
פנייה מספר 71 אושרה.
<היו"ר משה גפני:>
מר פריצקי, תעביר לנו את הנתונים.

<סתיו שפיר (המחנה הציוני):>
חנן, תעביר לנו את כל הנתונים של הכספים שהועברו לעוטף עזה.
<היו"ר משה גפני:>
פניות 110 עד 112.

<יובל טלר:>
הפנייה נועדה לתקצוב משרד הבינוי והשיכון בסך של 33.8 מיליון שקלים. 19 מיליון שקל נועדו לתקצוב האבטחה במזרח ירושלים בהתאם להחלטת ממשלה 717 מיום ה-15 נובמבר, 11.8 מיליון שקל נועדו לתגבור תקציבי התפעול, המחשוב והמחקרים שמבצע משרד הבינוי והשיכון בהתאם לביצוע בפועל ובהתאם לסיכום בין המשרדים, וכן תקצוב של 3 מיליון שקל לתגבור פעילות המשרד לשיקום שכונות חברתי בהתאם להסכמות בין המשרדים.
<סתיו שפיר (המחנה הציוני):>
שיקום שכונות חברתי זה אבטחה למזרח ירושלים?
<יובל טלר:>
יש שני נושאים שונים.

<סתיו שפיר (המחנה הציוני):>
אתם מפנים בדברי ההסבר את הסיפור של האבטחה במזרח ירושלים להחלטה ממשלה 717. יש פה מקרה מאוד משונה. לפני חודש הועבר כאן בוועדה סכום של 41 מיליון שקלים לאבטחה במזרח ירושלים מתוקף החלטה 717. זה היה קיצוץ שקיצץ בין היתר בתקציבי שיקום דיור ציבורי, עידוד תעסוקה באוכלוסיות חלשות ועוד ועוד. אמרו לנו שזה מתוקף אותה החלטת ממשלה 717. עכשיו מגיעה העברה נוספת מתוקף אותה החלטה 717 לאבטחה במזרח ירושלים. אני חייבת להגיד לכם שיש פה משהו מאוד תמוה. אתם אומרים לנו שאפשר מתוקף אותה החלטת ממשלה להזרים כספים באופן חופשי. יכול להיות שבשבוע הבא נקבל עוד פעם פנייה לאבטחת מזרח ירושלים מתוקף אותה החלטת ממשלה, אולי גם בשבוע לאחר מכן. החלטת הממשלה לא מצביעה על סכום מוגבל של כסף, מדובר על הזרמה חופשית. אם זה מתוקף החלטה 717, היה מן הראוי שבאותה העברה תגדילו את התקציבים ליוצאי אתיופיה ולניצולי שואה שכלולים בהחלטה הזאת ומשום מה לא מקבלים פה תקציבים. שנית, שיובהר לחברי הוועדה שהחלטת הממשלה זה בעצם הסכם פתוח, זה הזרמת כסף באופן חופשי.

<מיקי לוי (יש עתיד):>
החלטת הממשלה לא כוללת מסגרת תקציבית?

<היו"ר משה גפני:>
אני מכריז על הפסקה של חצי שעה.
<(הישיבה נפסקה בשעה 12:35 ונתחדשה בשעה 13:25.)>
<היו"ר משה גפני:>
אני מחדש את הישיבה. מספר פנייה לוועדה 110 עד 112. 
<יובל טלר:>
בנוגע לעבודת הממשלה במזרח ירושלים, עבודת הממשלה מתחלקת לשניים: יש את העבודה שהמשטרה עושה כמו בעוד מקומות אחרים בארץ, ויש את האבטחה במזרח ירושלים שמבצע משרד הבינוי והשיכון. בפנייה הקודמת ניתנה תוספת תקציבית למשרד לביטחון פנים למטרה של עבודת המשטרה במזרח ירושלים. הפנייה התקציבית הזאת נועדה לתגבור תקציבי האבטחה במזרח ירושלים שמבצע משרד הבינוי והשיכון. מדובר בשתי פעילויות שונות.  

<סתיו שפיר (המחנה הציוני):>
בפנייה הקודמת הצגתם את זה ככסף שעובר לאבטחה במזרח ירושלים, אחר כך נאמר על ידי נציג המשרד לביטחון פנים שזה מועבר למשטרה באיזו שהיא חלוקה אחרת שהיא לא רק מזרח ירושלים. אתם לא אמרתם אז לוועדה שמדובר בהעברה חלקית.  

<היו"ר משה גפני:>
אם מה שחברת הכנסת סתיו שפיר אומרת לגבי הפנייה הזאת הוא נכון, אני מדלג עליה.
<יובל טלר:>
לא מדובר בהעברה ללא הגבלה. התוספת התקציבית שניתנת מכוח החלטת הממשלה לתקציבי אבטחה במשרד הבינוי והשיכון, ה-19 מיליון האלה ממצים את התוספת התקציבית שיקבל משרד הבינוי והשיכון בנושא אבטחה במזרח ירושלים.
<סתיו שפיר (המחנה הציוני):>
איפה זה כתוב? איך ההחלטה הקודמת העבירה כסף דרך המשטרה לעניין הזה? 
<יובל טלר:>
יש פעילויות שונות. 
<סתיו שפיר (המחנה הציוני):>
זה לא מוסבר בהעברה. אמרתם אבטחה במזרח ירושלים, עכשיו אתם אומרים שוב אבטחה במזרח ירושלים. שתיהן מכוח אותה החלטת ממשלה. האם יש עוד סכומים שהולכים  לעבור למטרה הזאת מכוח אותה החלטת ממשלה?
<יובל טלר:>
אני לא מכיר סכומים נוספים שאמורים לעבור. החלטת הממשלה הייתה החלטה רוחבית, היא לא קבעה במפורש את אופן ההקצאה התקציבית. 
<סתיו שפיר (המחנה הציוני):>
הדבר המדהים הוא שלאותה החלטת ממשלה קראו "התכנסות למסגרות פיסקליות". בהחלטה, שזה השם שלה, יש כמה דברים שאנחנו צריכים בגללם לעשות קיצוץ רוחבי מטורף שהוריד משירותים חברתיים כספים. את התירוצים האלה מכרתם לנו אז. בתוך אותה החלטה אין מסגרות פיסקליות, אין מסגרת, אתם יכולים לבוא ולהעביר באופן חופשי עוד כסף לתקנה הזאת.
<יובל טלר:>
כמובן שיש מסגרות. לא מדובר באותה תקנה. מדובר בתקנות נפרדות. הפנייה הקודמת הייתה העברה למשרד לביטחון פנים, הפנייה הזאת היא פנייה לתקציבי משרד השיכון. מדובר בשתי פעילויות שונות שקורות במזרח ירושלים. 

<סתיו שפיר (המחנה הציוני):>
איפה כתוב בהחלטת הממשלה כמה כסף אמור לעבור ושזה אמור לעבור בשני משרדים שונים?
<יובל טלר:>
זה לא כתוב בהחלטת הממשלה. החלטת הממשלה הייתה החלטת מסגרת, היא לא הגדירה במפורש כמה כסף. 
<סתיו שפיר (המחנה הציוני):>
באותה החלטה היה אמור ללכת כסף ליוצאי אתיופיה, לניצולי שואה, לנושאים מאוד משמעותיים.
<יובל טלר:>
הכספים הועברו בדיוק לנושאים האלה.
<סתיו שפיר (המחנה הציוני):>
לא. אתה עכשיו אומר לי שאנחנו חשבנו שהכספים שמועברים לשם אלה הכספים, כאשר בעצם זה התקצץ עוד קצת כי היה לכם שם עוד קצת כסף להעביר דרך משרד השיכון.
<יובל טלר:>
התקצץ? חס וחלילה. לא מדובר בקיצוץ נוסף. הפוך, בפנייה הקודמת היה קיצוץ.
<סתיו שפיר (המחנה הציוני):>
התקצץ מהרגע שזה היה אמור להגיע אליהם, לציבורים שהיו אמורים ליהנות מאותה החלטת ממשלה.  

<יובל טלר:>
שום דבר לא התקצץ. הפוך, ההחלטה אומרת במפורש שיש כמה יעודים. אחד היעודים הוא גם אבטחה במזרח ירושלים. שום דבר לא השתנה.
<סתיו שפיר (המחנה הציוני):>
מה המסגרת התקציבית שלה?
<יובל טלר:>
לא נקבע במפורש בהחלטה מה המסגרת לכל תחום. 
<סתיו שפיר (המחנה הציוני):>
מתוך כך אנחנו יכולים להבין שאתם יכולים להביא עוד כספים שייכנסו לתוך המסגרת התיאורטית הזאת שאתם לא מוכנים להגיד מה היא. יש פה איזו שהיא מסגרת לא ברורה, לא אומרים לנו מה היא, אפשר תמיד להרחיב אותה.
<היו"ר משה גפני:>
הוא אומר שההחלטה מוגבלת.
<יוסי שבת:>
החלק של משרד הבינוי והשיכון אף פעם לא היה שונה, הוא לא זז או השתנה בגלל בקשות כאלו או אחרות. התקציב שאנחנו מקבלים עדיין לא מספיק לפעילות. אנחנו אמורים לקבל העברה ממשרד ירושלים והתפוצות בגובה של 4 מיליון 350 אלף. בניגוד לעבודת המשטרה שמבצעת את החלק שלה במזרח ירושלים, זה תשלום שלנו לחברות פרטיות שמבצעות פעילות אבטחה במזרח ירושלים. מדובר על היקף תקציב כולל של בערך 70,80 מיליון בשנה.
<סתיו שפיר (המחנה הציוני):>
מה זה "בערך"? 

<יוסי שבת:>
הוא משתנה. בשנת 2013 הוא עמד על 84, בשנת 2014 הוא עמד על 87 הרשאה להתחייב. 
<סתיו שפיר (המחנה הציוני):>
הגענו ל-100 בשנה שעברה.
<יוסי שבת:>
לא. בשנה שעברה היינו ב-62 מיליון.

<סתיו שפיר (המחנה הציוני):>
על שינויו? 

<יוסי שבת:>
כן.

<סתיו שפיר (המחנה הציוני):>
אתם העברתם אחר כך עוד 35 מיליון למצלמות אבטחה. 
<יוסי שבת:>
לא הועבר. אנחנו כל הזמן מבקשים את זה.

<סתיו שפיר (המחנה הציוני):>
משטרת ישראל היא זאת שאמורה לאבטח, היא עושה את העבודה שלה. היא עושה את העבודה שלה באומץ רב. היא עושה את עבודתה נאמנה. בהעברה הקודמת אמרתם שאתם מעבירים את הכסף לאבטחת מזרח ירושלים דרך משטרת ישראל.
<יובל טלר:>
מדובר בשתי פעילויות שונות.
<סתיו שפיר (המחנה הציוני):>
עכשיו אתם אומרים שאתם מעבירים את זה דרך חברות אבטחה. מה עם חברות האבטחה האלו? זה לא נוגע לסוגיה שעלתה פה לגבי החלטת הממשלה. אתם אומרים שיש פה החלטת ממשלה שאין לה מסגרת.  

<מיקי לוי (יש עתיד):>
זה התחיל עם 23 מיליון, גדל ל-35 מיליון, וזה ימשיך לגדול ככל שבתי היהודים בעיר העתיקה יתפסו נפח. העיר העתיקה היא בקונצנזוס, למיטב ידיעתי והבנתי. 
<סתיו שפיר (המחנה הציוני):>
למה שהמשטרה לא תאבטח אותם?
<מיקי לוי (יש עתיד):>
משטרת ישראל לא מעמידה שוטר ליד כל בית. היא נותנת שירותי משטרה, היא נותנת אבטחה מרחבית. 
<סתיו שפיר (המחנה הציוני):>
משטרת ישראל יודעת איזו אבטחה צריך לתת.  

<מיקי לוי (יש עתיד):>
זה לא תפקידה של המשטרה. 
<סתיו שפיר (המחנה הציוני):>
כשצריך אבטחה מקומית וספציפית, משטרת ישראל לא עושה את זה? ברור שהיא עושה את זה. 
<מיקי לוי (יש עתיד):>
אם יש משחק כדורגל, אז משטרת ישראל נותנת נקודתית. זה לא משהו שבא כל הזמן. כששוטר מוצב בפני שגרירות, השגרירות עצמה משלמת למשטרה, אלא אם כן יש יחסי גומלין בין מדינת ישראל לאותה מדינה במקום אחר. התקציב הזה ניתן לאבטחת בתי היהודים. אבטחת הכותל ואבטחת הכותל הקטן היא באחריות משטרת ישראל. משטרת ישראל לא מאבטחת בתים פרטיים.
<סתיו שפיר (המחנה הציוני):>
זה לא עונה על הסוגיה התקציבית שיש פה. איך יכול להיות שמתוקף החלטת ממשלה מותר לגזור אין סוף פניות תקציביות בלי להגביל את התקרה? 
<מיקי לוי (יש עתיד):>
זה סיפור אחר. 

<סתיו שפיר (המחנה הציוני):>
אתם מכרתם לנו סיפור שהייתם צריכים לקצץ בשירותים חברתיים בשביל להתכנס למסגרות פיסקליות, עכשיו אתם אומרים שאין בכלל מסגרות. תחזירו את הכסף שקיצצתם מהשירותים החברתיים, מסתבר שהמסגרת הזאת פתוחה לחלוטין לשינויים. תחזירו את הכסף מהדיור הציבורי, את הכסף שלקחתם מעידוד תעסוקה באוכלוסיות חלשות, אחר כך תבואו ותגידו בוועדה שיש מסגרות חדשות.
<מיקי לוי (יש עתיד):>
מה שאומרת סתיו זה שחייבת להיות משבצת של x כסף עבור המשימה הזאת. זאת הטענה היחידה שיש כאן כרגע. הטענה היא לא על עצם האבטחה עצמה.

<יובל טלר:>
אני לא מוכר סיפורים לוועדה. ככל שמדובר בהחלטת ממשלה שקובעת מסגרות מאוד ספציפיות, המסגרות הספציפיות האלו מחייבות. במקרה הספציפי הזה נקבעה מסגרת שהייתה מסגרת רחבה יותר. מדובר במסגרת שקבעה שיש קיצוץ תקציבי רוחבי עם הוצאות כנגדו. זה לא שאפשר להחזיר את הקיצוץ התקציבי. ההיפך, צריך להעמיק את הקיצוץ התקציבי כיוון שמדובר בהוצאה תקציבית נוספת. 
<סתיו שפיר (המחנה הציוני):>
למה קיצצתם?

<יובל טלר:>
בגלל שהיו הוצאות במסגרת ההחלטה. נאמר והוסבר במפורש בוועדה את כל הדברים האחרים. 

<סתיו שפיר (המחנה הציוני):>
מסתבר שהם היו לא סופיים. אנחנו יכולים לקבל פניות שנגזרות משם בלי שיש מסגרת סופית. 
<יובל טלר:>
אי אפשר לבטל את הקיצוץ, אולי צריך להגדיל אותו. במסגרת הספציפית הזאת של ההחלטה הצליחו לייצר את ההוצאה התקציבית במסגרת הצרכים התקציביים הקיימים.  

<היו"ר משה גפני:>
אם אנחנו לא מאשרים את הפנייה הזאת, אין אבטחה ברובע המוסלמי בבתי היהודים וברובע היהודי.
<סתיו שפיר (המחנה הציוני):>
יש את משטרת ישראל. 

<היו"ר משה גפני:>
משטרת ישראל לא שם. 

<סתיו שפיר (המחנה הציוני):>
משטרת ישראל עושה את תפקידה נאמנה, איפה שצריך להיות היא תהיה. התקציב הזה הוא דבר שהיה אפשר לדעת עליו מראש. אם גוזרים מתוך החלטת ממשלה עוד ועוד תקציבים ותוספות למטרות מסוימות, יכולים בשבוע הבא לבוא לפה עם מטרה אחרת.   

<היו"ר משה גפני:>
מדובר פה בדברים מאוד מוגדרים. לא מדובר פה בדבר שהוא חסר היגיון. נציג משרד השיכון  אומר שחסר כסף.
<סתיו שפיר (המחנה הציוני):>
הם ישבו פה בוועדה. הם לא הביאו לידיעתם של חברי הכנסת שהעברה הזאת היא לא העברה סופית, שהולכות לבוא פניות תקציביות נוספות מהחלטת הממשלה התיאורטית הזאת שלא מגדירה מסגרות. 
<היו"ר משה גפני:>
את אומרת דברים הגיוניים. 

<סתיו שפיר (המחנה הציוני):>
אני רוצה לקבל את חוות הדעת של היועצת המשפטית לוועדה לגבי העניין שאפשר להוציא מהחלטת ממשלה כמה פניות תקציביות שרוצים.
<שלומית ארליך:>
אם הממשלה אישרה את זה, אני מניחה שכן. 

<היו"ר משה גפני:>
מי בעד פניות 110-112?
הצבעה

בעד – 3 

נגד – אין 

נמנעים – אין 

פניות 110-112 אושרו.
<סתיו שפיר (המחנה הציוני):>
אני מבקשת רביזיה.

<סתיו שפיר (המחנה הציוני):>
פנייה 76 עד 77. 
<עמיחי דוד:>
הפנייה נועדה להגדלת סכום התמיכה ברשויות המקומיות בסך של 25 מיליון שקלים עבור שירותי אבטחת מוסדות חינוך, זאת בהמשך להסכמות בין המדינה להסתדרות בנוגע לאופן העסקה של מאבטחים במוסדות חינוך. 

<היו"ר משה גפני:>
איפה?
<עמיחי דוד:>
בכל השלטון המקומי. הועברו לפני חודש 30 מיליון שקלים. זו הפנייה השנייה. סך ההסכם הוא של 60 מיליון שקלים. 
<נורית קורן (הליכוד):>
עד מתי?
<עמיחי דוד:>
היה סיכום בין המדינה ובין ההסתדרות לגבי העסקה של עובדי אבטחה במוסדות חינוך. בתקופת הקיץ הם היו מפוטרים, עכשיו העסקה תימשך גם בתקופת הקיץ.
<סתיו שפיר (המחנה הציוני):>
למה לקח שנה עד שהסדירו את המנגנון?
<עמיחי דוד:>
הסיכום היה החל מהקיץ. 

<סתיו שפיר (המחנה הציוני):>
הסיכום נחתם ביולי 2015.

<עמיחי דוד:>
הסכום שכרגע מועבר הוא בגין ביצוע של 2016.
<סתיו שפיר (המחנה הציוני):>
כתוב כאן שהמנגנון להסדרת הנושא סוכם ביולי 2015. למה לוקח שנה?

<עמיחי דוד:>
המנגנון כבר בוצע. בהתאם לביצוע הסכומים מועברים. זה הביצוע שהיה במהלך תקופת הקיץ האחרונה. בהתאם לזה מועברים התקציבים.

<היו"ר משה גפני:>
מי בעד פנייה 76 עד 77?

הצבעה

בעד – 3 

נגד – אין 

נמנעים – אין 

פניות 76 עד 77 אושרו.
<היו"ר משה גפני:>
אני מצביע עכשיו על הרביזיה על פניות 91 עד 93 – שירותי דת.  מי בעד הרביזיה, ירים את ידו?

הצבעה
בעד – 1 

נגד – 2 

נמנעים – אין 

הרביזיה על פניות 91 עד 93 לא אושרה. 
<היו"ר משה גפני:>
תקציב פיתוח של משרד התחבורה, מספר פנייה לוועדה 10. 

<הראל שליסל:>
הפנייה נועדה לתקצב הרשאה לתחזוקה של המערכות והקרונות בקו האדום בתל-אביב, והפעלה מתאימה. הקרונות והמערכות נדחו ל-2016. תקצבנו ב-2015 הרשאות למכרזי הקרונות והמערכות, וב-2016 הרשאות להפעלה. המערכות והקרונות נדחו. ההרשאה יצאה ב-2016 על חשבון ההרשאה של ההפעלה, לכן חסרה לנו עכשיו הרשאה.
<סתיו שפיר (המחנה הציוני):>
למה זה התעכב בשנה?

<איתן טי:>
מכרז המערכות היה אמור לצאת עם נושא התחזוקה. זה לקח כשנה להכין מחדש את המכרז. אנחנו מדברים על מכרז שנמצא כבר באוויר.
<סתיו שפיר (המחנה הציוני):>
לוקח שנה להכין את המכרז?
<איתן טי:>
כן, זה מכרזים של אלפי עמודים.

<סתיו שפיר (המחנה הציוני):>
מי כותב את המכרז? 
<איתן טי:>
חברת נת"ע מעסיקה יועצים חיצוניים. 

<סתיו שפיר (המחנה הציוני):>
את מי היא מעסיקה?
<איתן טי:>
מנהל הפרויקט בעניין הזה הוא חברה בינלאומית. 

<סתיו שפיר (המחנה הציוני):>
אתם מעסיקים חברה חיצונית שתכתוב לכם את המכרז?
<איתן טי:>
ככה מתנהל כל שוק התחבורה. חברת נת"ע עברה שינוי מהותי. 

<סתיו שפיר (המחנה הציוני):>
נת"ע מנהלת ייעוץ חיצוני שכותב את המכרז?
<איתן טי:>
כן. 
<סתיו שפיר (המחנה הציוני):>
כמה עלה הייעוץ החיצוני הזה?
<איתן טי:>
האומדן של כל הפרויקט הוא קרוב ל-800 מיליון. 
<סתיו שפיר (המחנה הציוני):>
על פני כמה שנים?
<איתן טי:>
אנחנו מדברים על קרוב לשני עשורים.
<סתיו שפיר (המחנה הציוני):>
יש את המשרד, יש את המינהלת, ויש חברה חיצונית שמקבלת 800 מיליון שקל כדי לפרסם מכרז לעוד חברה חיצונית.
<איתן טי:>
בכל שוק התשתיות בתחבורה ככה זה בנוי. 
<סתיו שפיר (המחנה הציוני):>
למה אתם לא יודעים לכתוב מכרז, אתם המשרד שמתעסק בזה? 

<איתן טי:>
תלוי של מה.
<סתיו שפיר (המחנה הציוני):>
800 מיליון שקל על ניהול של זה? זה סכום ענק.  

<איתן טי:>
זה ניהול פרויקט של 16 מיליארד שקל. זה הסטנדרט לפרויקט כל כך מורכב בלב מתחם עירוני שמשפיע על כל כך הרבה דברים. זו חברת ייעוץ בינלאומית, זו לא חברת ניהול של כמה מהנדסים בישראל.
<סתיו שפיר (המחנה הציוני):>
זה שהיא בינלאומית הופך אותה ליותר טובה?

<איתן טי:>
כן.

<סתיו שפיר (המחנה הציוני):>
יש לנו אחלה מהנדסים בישראל.

<איתן טי:>
מהנדסים מצוינים, רק בלי ניסיון בקווי רכבת עירונית, בקווים תת קרקעיים, במנהרות. בכל הדברים האלה אין לנו מספיק ניסיון בארץ, צריך יועצים בינלאומיים.
<סתיו שפיר (המחנה הציוני):>
מה הדד ליין של הפרויקט?

<איתן טי:>
הלוחות הזמנים הם לוחות הזמנים של פרויקט הקו האדום. הקו האדום אמור להתחיל הפעלה מוקדמת מבת-ים ב-2020, ב-2021 הפעלה מלאה של הקו.  

<סתיו שפיר (המחנה הציוני):>
כמה זמן ניתן לכתוב את המכרז?
<איתן טי:>
יש עשרות מכרזים שהם מוציאים, זה לא מכרז אחד. מכרז המערכות נכתב כ-5 שנים.

<סתיו שפיר (המחנה הציוני):>
לוקח 5 שנים לכתוב מכרז?
<איתן טי:>
לתכנן ולכתוב מכרז. 
<סתיו שפיר (המחנה הציוני):>
זה גם מה שלוקח באנגליה לעשות רכבת?

<איתן טי:>
דווקא בחו"ל לוקח הרבה יותר זמן לתכנן.
<רחל עזריה (כולנו):>
ככה זה עובד ברכבות.

<איתן טי:>
אלה פרויקטים סופר מורכבים.  

<סתיו שפיר (המחנה הציוני):>
היו דחיות בתחילת הדרך? 
<איתן טי:>
חברת נת"ע עברה שינוי משמעותי, התחלפה ההנהלה. הגיעה הנהלה מאוד מחויבת, מאוד רצינית. אנחנו רואים את השינוי הזה. השינוי הזה גורר המון השלכות. העיכובים נפסקו.  

<סתיו שפיר (המחנה הציוני):>
תעביר את תכנית העבודה הזאת.
<היו"ר משה גפני:>
תעביר לוועדה. מי בעד אישור פנייה מספר 10, ירים את ידו?
הצבעה

בעד – 2 

נגד – אין 

נמנעים – 1 

פנייה מספר 10 אושרה
<היו"ר משה גפני:>
ב-14:20 נצביע על הרביזיות.

<(הישיבה נפסקה בשעה 14:05 ונתחדשה בשעה 14:20.)>
<היו"ר משה גפני:>
אני מחדש את ישיבת ועדת הכספים. על סדר היום פנייה 110-112 – בקשה לדיון מחדש. מי בעד הבקשה לדיון מחדש, מי נגד, ירים את ידו?
הצבעה

בעד – אין 

נגד –  2
נמנעים –  אין
הבקשה לדיון מחדש על פניות 110-112 לא אושרה. 
<היו"ר משה גפני:>
תודה רבה, הישיבה נעולה.

<הישיבה ננעלה בשעה 14:20.>

